लघुकथा के विकास में बिहार का योगदान सर्वविदित है। यहाँ की महिलाएँ भी पीछे नहीं हैं। अभी हाल में ही बिहार से अलग हुए राज्य झारखण्ड में डालटनगंज नगर की डॉ लक्ष्मी विमल का 2000 ई में प्रकाशित संग्रह ‘सादा लिफाफा’ चर्चा में है। इस संग्रह में इनकी इकसठ लघुकथाएँ संकलित हैं। इनकी लघुकथाओं पर विचार करते हुए प्रख्यात आलोचक डॉ जगदीश्वर प्रसाद लिखते हैं–‘‘डॉ लक्ष्मी विमल की इन लघुकथाओं में पर्यवेक्षण की सूक्ष्मता भी है और चित्रण की प्रभविष्णुता भी प्रभावित करती है। (सादा लिफाफा, पृ 14)। उर्दू साहित्य के प्रख्यात हस्ताक्षर श्री नादिम बलखी के शब्दों में–‘‘डॉ विमल की कलम व्यंग्य पेश करने में बड़ी सुबूक मगर असर रखने वाली चाल रखती है। (सादा लिफाफा, पृ 16) डॉ ब्रजकिशोर पाठक के शब्दों में ‘‘डॉ विमल वर्तमान जीवन की विसंगतियों की लघुकथाकार तो हैं, परन्तु, उनका कथाकार आज के जीवन की त्रासदी–विद्रूपता और विडंबनाओं की परख भी रखता है। वर्तमान जीवन की विद्रूपता है–सम्बन्धों का विघटन, आदमी का दो मुँहापन, जड़ता एवं संवेदनहीनता और सामाजिक जीवन में राजनीति का केन्द्रीकरण। इन सब का अहसास है डॉ विमल की लघुकथाएँ। ये लघुकथाएँ बोलती हैं कि आज का आदमी किस प्रकार सम्पूर्णता में नहीं, खण्डों में जी रहा है। यही खण्ड–खण्ड आज के आदमी का जीवन इनकी लघुकथाएँ हैं। (सादा लिफाफा, पृ 42) बिहार के बेगूसराय की सुनीता सिंह का सद्य प्रकाशित लघुकथा संग्रह ‘राजा नंगा हो गया’ में पचहत्तर लघुकथाएँ संकलित हैं। इनकी लघुकथाओं पर वरिष्ठ लघुकथाकार बलराम अग्रवाल लिखते हैं–‘‘इनकी कुछ लघुकथाओं में ठहराव नजर आता है और कुछ में उनके चिंतन–मनन की सीमा। ऐसी लघुकथाओं में प्रमुखत: ‘तरकीव’, ‘औरत’, ‘तीसरा आदमी’ तथा ‘माँ की ममता’ का नाम आसानी से लिया जा सकता है।’’ (राजा नंगा हो गया, पृ 4)। डॉ रमेश नीलकमल लिखते हैं–‘‘सुनीता सिंह के इस संग्रह की लघुकथाओं में भी तत्त्व, पात्र, चारित्रिाक विकास, संवाद, देशकाल और क्लाईमेक्स की दृष्टि से एक से बढ़कर एक लघुकथा संगृहीत हैं। विषय–वैभिन्य तथा संयोजन ने इसकी चारुता बढ़ाई है।’’ (राजा नंगा हो गया, कवर फ़्लैप)। मेरी दृष्टि में इनकी लघुकथाओं में ‘राजा नंगा हो गया’, ‘माँ का पत्र’, ‘अहमियत’, ‘शिकार’ श्रेष्ठ लघुकथाएँ हैं। सुनीता की लघुकथाएँ प्राय: लघु पत्र–पत्रिकाओं में अधिक पढ़ने को मिलती हैं। आप भी ‘अखिल भारतीय प्रगतिशील लघुकथा मंच’ द्वारा ‘मंच सम्मान’ से सम्मानित हो चुकी हैं। इस शहर से स्वाति गोदर भी इस विधा में अपना सक्रिय योगदान दे रही हैं। डालटनगंज की एक अन्य कथा–लेखिका श्यामा शरण ने भी पर्याप्त लघुकथाएँ लिखी हैं। उनका एवं उनके पति का संयुक्त लघुकथा–संग्रह ‘लघुकथाएँ: उनकी और मेरी’ प्रकाश में आ चुका है। इस संग्रह की अनेक लघुकथाएँ चर्चा के योग्य हैं। पुष्पा जमुआर बिहार की एक ऐसी प्रतिभावान लघुकथार हैं, जिन्होंने बहुत कम समय में अपनी श्रेष्ठ लघुकथाओं ‘अनुशरित प्रश्न’, ‘रजाई’आदि के कारण राष्ट्रीय स्तर पर पहचान बनायी है। इनकी रचनाएँ सरस्वती सुमन, ‘हिन्दुस्तान, दैनिक–भास्कर, तृणगन्धा, शब्द–संवाद, अविराम साहित्यिकी, दैनिक जागरण, कलरव, राजभाषा पत्रिका इत्यादि तमाम पत्र–पत्रिकाओं में प्रकाशित हो चुकी हैं। ‘टेढ़े–मेढ़े रास्ते’ इनका लघुकथा–संग्रह पच्चीसवें लघुकथा सम्मेलन, पटना में डॉ परमेश्वर गोयल लघुकथा शिखर–सम्मेलन से सम्मानित हो चुका है। प्रियंका गुप्ता ( प्रेम गुप्ता मानी की बेटी) सशक्त कहानीकार , लघुकथाकार और कवयित्री हैं। इनकी लघुकथाएँ देश-विदेश की विभिन्न पत्रिकाओं में और अन्तर्जाल की पत्रिकाओं मे भी प्रकाशित हो चुकी हैं इनके अतिरिक्त अनेक महिला लघुकथा–लेखिकाएँ हैं; जो एक समय में काफी चर्चित रहीं, आज शिथिल हो गयीं। ऐसी लेखिकाओं में निशा व्यास एवं जया नर्गिस का नाम सहज ही लिया जा सकता है। इनके अतिरिक्त कुछ लेखिकाएँ ऐसी भी हैं जो निष्क्रिय तो नहीं हैं ; किन्तु अपेक्षाकृत कम लिखती हैं। हाँ, जो लिखती हैं वह श्रेष्ठ लिखती हैं। ऐसी लेखिकाओं में अनन्दिता का नाम आता है जो अपनी लघुकथा ‘सपना’ के कारण चर्चित है। मेरठ की चर्चित कवयित्री डॉ सुधा गुप्ता ने भी कुछेक लघुकथाएँ लिखी हैं जिनका प्रकाशन ‘सर्जना’, हिन्दी चेतना (कनाडा), लघुकथा डॉट कॉम इत्यादि में चुका हैं। ‘कन्पेफशन’ इनकी चर्चित लघुकथा है। शिमला निवासी आशा शैली की लघुकथाएँ गुणवत्ता की दृष्टि से महत्त्वपूर्ण हैं। ‘पड़ोसी’ लघुकथा तो उनकी पहचान है। इनका लघुकथा–संग्रह ‘उर्मिया’ अच्छा चर्चित रहा है। इसी प्रकार सुधा अरोड़ा ‘ताराबाई चॉल’ और माया कनोई ‘प्रत्याघात’ के लिए चर्चित हैं। प्रेमगुप्ता मानी ‘आरोप’, ‘जन्म’ और ‘उसकी आवाज’ के कारण तथा डॉ मीरा दीक्षित ‘उल्टी सीधी’ लघुकथा के कारण याद की जाती हैं।नासिरा शर्मा, मृदुला–सिन्हा और सुमति अय्यर वस्तुत: कहानीकार हैं। किन्तु इन्होंने लघुकथाएँ भी लिखीं जो संकलनों में संकलित हैं। नासिरा शर्मा की ‘लू का झोंका’, ‘रुतबा’ तथा सुमति अय्यर की ‘पोस्टर’ लघुकथाएँ श्रेष्ठ मानी जाती हैं। मृदुला सिन्हा की लघुकथाओं का संग्रह ‘देखन में छोटे लगें’ प्रकाशन में आ चुका है। इनकी अनेक लघुकथाएँ अपनी श्रेष्ठता के कारण संकलनों में संकलित है। पत्र–पत्रिकाओं में प्राय: इनकी रचनाएँ स्थान प्राप्त करती रहती हैं।